32000L0063
L 277/1
JURNALUL OFÍCIAL AL UNIUNII EUROPENE
DIRECTIVA 2000/63/CE A COMISIEI
din 5 octombrie 2000
de modificare a Directivei 96/77/CE de stabilire a criteriilor specifice de puritate pentru aditivii alimentari, alții decât coloranții și îndulcitorii
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/107/CEE a Consiliului din 21 decembrie 1988 de apropiere a legislațiilor statelor membre privind aditivii alimentari autorizați pentru utilizare în produsele alimentare destinate consumului uman (1), astfel cum a fost modificată prin Directiva 94/34/CE a Parlamentului European și a Consiliului (2), în special articolul 3 alineatul (3) litera (a),
după consultarea Comitetului științific pentru alimentație umană,
întrucât:
(1)
Este necesar să se stabilească criterii de puritate pentru toții aditivii, alții decât coloranții și îndulcitorii menționați de Directiva 95/2/CE a Parlamentului European și a Consiliului din 20 februarie 1995 privind aditivii alimentari alții decât coloranții și îndulcitorii (3), astfel cum a fost modificată ultima dată prin Directiva 98/72/CE (4).
(2)
Directiva 96/77/CE a Comisiei din 2 decembrie 1996 de stabilire a unor criterii specifice de puritate pentru aditivii alimentari, alții decât coloranții și îndulcitorii (5), astfel cum a fost modificată prin Directiva 98/86/CE (6), a prevăzut criterii de puritate pentru un număr de aditivi alimentari. Prezenta directivă ar trebui acum completată cu criterii de puritate pentru restul aditivilor alimentari menționați de Directiva 95/2/CE.
(3)
Este necesar, având în vedere dezvoltarea tehnică, să se modifice criteriile de puritate prevăzute de Directiva 96/77/CE pentru butilhidroxianisol (BHA). În consecință, este necesar să se adapteze directiva menționată anterior.
(4)
Este necesar să se țină seama de specificațiile și tehnicile de analiză pentru aditivi stabilite de Codex Alimentarius, astfel cum au fost elaborate de Comitetul mixt FAO/OMS de experți pentru aditivi alimentari (CMEAA).
(5)
În cazul în care sunt preparați prin metode de fabricație sau cu materii prime care diferă în mod semnificativ de cele evaluate de Comitetul științific pentru alimentație umană sau în cazul în care diferă de cei menționați de prezenta directivă, aditivii alimentari ar trebui transmiși comitetului menționat pentru a li se evalua siguranța, punându-se accent pe criteriile de puritate.
(6)
Măsurile prevăzute de prezenta directivă sunt conforme cu avizul Comitetului permanent pentru produse alimentare,
ADOPTĂ PREZENTA DIRECTIVĂ:
Articolul 1
Directiva 96/77/CE se modifică după cum urmează:
1.
În anexă, textul referitor la E 320 - butilhidroxianisol (BHA) se înlocuiește cu textul din anexa I la prezenta directivă.
2.
În anexă se adaugă textul anexei II la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 31 martie 2001. Statele membre informează de îndată Comisia cu privire la aceasta.
(2) Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(3) Produsele introduse pe piață sau etichetate înainte de 31 martie 2001 care nu sunt conforme cu prezenta directivă pot fi vândute până la epuizarea stocurilor.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 5 octombrie 2000.